# Likumprojekts

**Grozījumi Militārā dienesta likumā**

Izdarīt Militārā dienesta likumā (Latvijas Republikas Saeimas un Ministru Kabineta Ziņotājs, 2002, 14. nr.; 2003, 2., 15. nr.; 2004, 14. nr.; 2005, 8. nr.; 2006, 14. nr.; 2007, 10. nr.; 2008, 3. nr.; 2009, 2., 14., 15., 21. nr.; Latvijas Vēstnesis, 2009, 200. nr.; 2010, 51./52., 178. nr.; 2012, 203. nr.; 2013, 40., 187., 191. nr.; 2015, 49., 245. nr.; 2017, 236. nr.; 2019, 57., 212. nr.; 2020, 223. nr.; 2021, 37. nr.) šādus grozījumus:

1. Papildināt 17.1 pantu ar septīto, astoto, devīto un desmito daļu šādā redakcijā:

"(7) Jaunieši var iegūt profesionālo vidējo izglītību un jaunākā militārā instruktora kvalifikāciju Aizsardzības ministrijas pakļautībā esošajā profesionālajā vidusskolā (turpmāk – vidusskola).

(8) Izglītojamam, vidusskolas darbiniekam un uz vidusskolu pārvietotam profesionālā dienesta karavīram aizsardzības ministra noteiktajā kārtībā izsniedz inventāru, formas tērpu un vidusskolas atšķirības zīmes. Izglītojamā un vidusskolas darbinieka formas tērpa paraugu un atšķirības zīmes, kā arī formas tērpa un atšķirības zīmju lietošanas kārtību nosaka aizsardzības ministrs. Izglītojamā un vidusskolas darbinieka formas tērpu var šūt no auduma, kura raksts ir identisks karavīra formas tērpa rakstam.

(9) Ministru kabinets nosaka kārtību, kādā nodrošina izglītojamo drošību vidusskolas rīkotajās nodarbībās un pasākumos.

(10) Izglītojamiem ir tiesības saņemt apmaksātu veselības aprūpi. Apmaksājamo veselības aprūpes pakalpojumu veidus, apjomu, saņemšanas nosacījumus un kārtību, kādā sedz izdevumus par apmaksājamiem veselības aprūpes pakalpojumiem, nosaka Ministru kabinets."

2. Izteikt 42. panta trešo daļu šādā redakcijā:

"(3) Pārējos atvaļināšanas gadījumos karavīru:

1. atvaļina militārā dienesta rezervē;
2. uzņem Zemessardzē, ja karavīrs pirms atvaļināšanas izteicis šādu vēlmi un atbilst prasībām, kas Latvijas Republikas Zemessardzes likumā noteiktas uzņemšanai Zemessardzē."

3. Papildināt 44. pantu ar 4.2 daļu šādā redakcijā:

"(42) Ja no profesionālā dienesta atvaļinātais karavīrs divu gadu laikā pēc atvaļināšanas no jauna tiek pieņemts profesionālajā dienestā un nodienē ne mazāk kā piecus gadus, viņš neatmaksā mācību izdevumu daļu, kas nav samaksāta dienā, kad viņš no jauna pieņemts profesionālajā dienestā, kā arī vienreizējas izmaksas veidā karavīram atmaksā viņa samaksāto mācību izdevumu daļu. Šis nosacījums nav attiecināms uz gadījumiem, ja karavīrs atmaksā mācību izdevumus sakarā ar atskaitīšanu no militārās izglītības iestādes vai Nacionālo bruņoto spēku vienības, kura īsteno pieaugušo izglītības programmas, nesekmības vai disciplīnas pārkāpumu dēļ vai pēc paša vēlēšanās."

4. Papildināt 46. panta pirmo daļu pēc vārda "centrā" ar vārdiem "un vidusskolā".

5. Papildināt 58. panta otro daļu pēc vārda "dēļ" ar vārdiem "vai uzņemts Zemessardzē".

6. Papildināt 63. panta otro daļu ar 5. punktu šādā redakcijā:

"5) vidusskolas absolventus, ja viņi nav pieņemti profesionālajā dienestā vai uzņemti Zemessardzē."

7. Papildināt 66. pantu ar 7.2 daļu šādā redakcijā:

"(72) Ja uz militārajām mācībām iesauktajam rezerves karavīram mācību laikā iestājusies pārejoša darbnespēja un izsniegta darbnespējas lapa, viņu uz darbnespējas laiku atbrīvo no dalības militārajās mācībās un pārtrauc šā panta septītajā daļā noteiktās kompensācijas izmaksu. Ja darba devējs neizmaksā slimības naudu par pārejošas darbnespējas periodu, kas iekrīt militāro mācību periodā, vai rezerves karavīram netiek maksāts slimības pabalsts darbnespējas lapas B periodā, kas iekrīt militāro mācību periodā, rezerves karavīram izmaksā slimības naudas kompensāciju no Aizsardzības ministrijai piešķirtajiem valsts budžeta līdzekļiem. Slimības naudas kompensācijas apmērs nepārsniedz šā panta septītajā daļā noteiktās kompensācijas apmēru. Slimības naudas kompensācijas apmēru un izmaksas kārtību nosaka Ministru kabinets."

8. Papildināt pārejas noteikumus ar 30. punktu šādā redakcijā:

"30. Šā likuma 44. panta 4.2 daļā minētajiem karavīriem, kuri no 2015. gada 1. janvāra līdz minētā panta spēkā stāšanās dienai ir atmaksājuši mācību izdevumus vai to daļu un ir no jauna nodienējuši ne mazāk kā piecus gadus, atmaksā viņu samaksātos mācību izdevumus."

Ministru prezidenta biedra,

aizsardzības ministra vietā –

vides aizsardzības un

reģionālās attīstības ministrs

A. T. Plešs